ગ્રે ડિવોર્સના ભારતીય કારણોનું વિશ્લેષણ કરીએ તો એક કારણ પતિ-પત્નીમાંથી એકનું ધંધા-વ્યવસાયમાં ખૂબ આગળ નીકળી જવું અને બીજાનું હાંસિયામાં ધકેલાઈ જવું છે. પતિ- પત્ની એમના સંઘર્ષના સમયમાં એકબીજાને સાથ આપે છે. આપણે ત્યાં લગભગ પત્ની-પતિના આર્થિક સંઘર્ષમાં સાથ આપે છે. પોતાના બાળકોને અને પતિનાં ફેમિલીને સાચવે છે પોતાની કરિયર-શોખ બધાને તિલાંજલી આપી ત્યાગમૂર્તિ બનેલી સ્ત્રી ત્યાંની ત્યાં જ રહે છે અને પતિ આગળ નીકળી જાય છે. ઘર-પરિવારમાં વ્યસ્ત પત્ની પતિને બહારની દુનિયામાં મળતી સ્ત્રીઓની સરખામણીએ શુષ્ક અને સાદી લાગે છે અને એ બીજી સ્ત્રી તરફ ઢળે છે. જ્યારે બીજી બાજુ પત્ની ખુદને ઉપેક્ષિતા સમજી પોતાનો અસંતોષ કોઈ ને કોઈ રીતે વ્યક્ત કરતી રહે છે. બાળકો મોટા થયાં. પછી સાથે જીવવાનું કોઈ કારણ રહેતું નથી. તેથી છૂટાછેડાનો નિર્ણય લેવો એમના માટે સરળ છે.